আরও একবার প্রকাশ্যে সরকারি হাসপাতালের বেহাল দশা। মস্তিষ্কে রক্তক্ষরণে সঙ্কটাপন্ন এগারো মাসের শিশুকে ফিরিয়ে দিল চার চারটি সরকারি হাসপাতাল। উপযুক্ত পরিকাঠামো নেই শুধু এই যুক্তিতেই এগারো মাসের নীলাংশুকে ভর্তি নেয়নি BNR, RG কর, NRS  ও এসএসকেএম। গত ৩০ জানুয়ারি বলাগড় থেকে খড়দায় মামার বাড়ি বেড়াতে এসেছিল এগারো মাসের ছোট্ট নীলাংশু। সেখানেই ঘটে যায় দুর্ঘটনা। আচমকাই দিদার কোল থেকে নিচে পড়ে যায়  দুধের শিশু। মাথায় গুরুতর আঘাত লাগে। শুরু হয় অভ্যন্তরীণ রক্তক্ষরণ। তড়িঘড়ি নীলাংশুকে বারাকপুরের BNR হাসপাতালে নিয়ে যাওয়া হয়। ভর্তি নেয়নি হাসপাতাল। পরিকাঠামো না থাকার যুক্তি দেখিয়ে রেফার করে দেওয়া হয় RG কর হাসপাতালে। কিন্তু সেখানেও ঠাঁই হয়নি ছোট্ট নীলাংশুর। আরজি কর থেকে রেফার করা হয় NRS-এ, সেখান থেকে SSKM-এ। সুপার স্পেশালিটি SSKM হাসপাতাল ভর্তি নিলেও সিটি স্ক্যান করে জানিয়ে দেয় ছোট্ট নীলাংশুর মাথায় রক্তক্ষরণ হচ্ছে। অবিলম্বে অস্ত্রোপচার করতে হবে। কিন্তু, না পরিকাঠামো নেই SSKM-এও। হাসপাতাল কর্তৃপক্ষ জানিয়ে দেয় একমাত্র বাঙুর নিউরোসায়েন্সেই নীলাংশুর চিকিত্সা সম্ভব। ছোট্ট নীলাংশুকে নিয়ে এবার বাঙ্গুর নিউরো সায়েন্সে ছোটেন তার বাবা মা। কিন্তু, শিকে ছেঁড়েনি। নিকু নেই এই যুক্তি দেখিয়ে নীলাংশুকে ফিরিয়ে দেয় বাঙ্গুর নিউরো সায়েন্সও। অসহায় বাবা মা শেষপর্যন্ত চিত্তরঞ্জন শিশুসদনে ভর্তি করেন নীলাংশুকে। কিন্তু, ইনটেনসিভ কেয়ার ইউনিট না থাকায় এখনও শুরু করা যায়নি চিকিত্সা।